वर्तमान समय में आकोला की वस्त्र छपाई का उद्योग अनेक समस्याओं से प्रभावित है जिनमें से एक गंभीर समस्या पानी के अभाव की है। इस उद्योग को प्रचुर मात्रा में पानी की आवश्यकता होती है। पूर्व में इसके लिए एक बड़ा स्त्रोत बेड़च नदी था, किन्तु वर्तमान में यहां के कामगार पानी की समस्या से परेशान है क्योंकि बेड़च सालभर बहने वाली नदी नहीं रही। दूसरी समस्या ये कि फैशन एवं बाजा़र की तड़क भड़क के इस दौर में परम्परात्मक वस्त्रों की घटती मांग की है। छोटे स्तर पर हो रहे इस मेहनतभरे काम में आय की गुंजाईश तो है मगर फिर भी और प्रोत्साहन की ज़रूरत है। इसका समाधान यहां के कामगारों को वर्तमान की मांग के आधार पर उत्पादन के प्रशिक्षण में निहित है। तीसरी समस्या यहां के उत्पादों को विश्व बाजा़र में उतारने वाली ऐजेन्सी की है जो कि अगर इन्हीं कामगारों में से उभरकर आए तो ज्यादा लाभदायक साबित हो सकती है। हमें लगता है यहाँ चालीस और पचास की उम्र के कारीगरों के बीच हमने कई बीस से तीस के युवाओं को भी काम करते देखा है जो एक आशा जगाता है कि ये कला आगे भी जीवित रहेगी। भूमण्डलीकरण के इस दौर में परम्परागत शैली की अपनी यह आकोला दाबु छपाई हालांकि बाज़ार से अभी भी लड़ रही है मगर इन मझले कारीगरों की अपनी सीमाएं हैं। नवीन दिशाएं तलाशी जा रही है युवा अपनी पढ़ाई का उपयोग इस काम में करना सीख रहे हैं।इंटरनेट और ऑनलाइन ट्रेडिंग के समीकरण भी यहाँ के कुछ युवा समझने लगे हैं ये सभी कुछ सकारात्मक संकेत ही तो हैं।चित्तौड़गढ़ ज़िले के इस आकोला कस्बे की ये दाबू प्रिंट कला और यहाँ के कारीगर प्रगति के पथ पर बढे ऐसी हमारी कामनाएं हैं।